Det lyder helt vanvittigt efter min mening. Sådan lyder den umiddelbare kommentar fra det nordjyske folketingsmedlem, Preben Bang Henriksen (Venstre) i kølvandet på, at TV2 Nord mandag kunne afsløre, at en mand fra Trend har misset muligheden for en fordelagtig vindmølle-ordning, fordi Slots- og Kulturstyrelsen har været tre år om at ophæve en fredning af en falsk gravhøj på hans grund.

Det er skovbruger Hans Kieldsen fra Trend, som igennem tre år har kæmpet mod Slot- og Kulturstyrelsen om at få fjernet tinglysningen af en gravhøj på hans grund. En gravhøj som vel at mærke slet ikke findes. Baggrunden er, at Hans Kieldsen gerne ville etablere en husstandsvindmølle på grunden, men det kunne ikke lade sig gøre på grund af, at der på tinglysningspapiret stod, at der var et fortidsminde der. Men det var slet ikke tilfældet. Og det havde Slots- og Kulturstyrelsen faktisk været klar over i tre år, men styrelsen havde ikke fået ændret tinglysningen, hvorfor den falske gravhøj nu spændte ben for Hans Kieldsens mølle-drøm. Det er selv samme styrelse, der tre år tidligere havde haft sin egen ekspert på området til at undersøge højen, og meldingen var klar allerede dengang, at der ikke var tale om andet end en grusbunke. Også den lokale inspektør fra Vesthimmerlands Museum Bjarne Henning Nielsen deltog i arbejdet og har ingen forklaring på, hvorfor den falske gravhøj stadig er registret som et fortidsminde. -  Men det kan altså smutte, som i tilfældet her hos Kieldsen, som har en knold jord, der i den grad ligner en gravhøj, siger Bjarne Henning Nielsen. Fem minutter Det er slet ikke i orden, mener det nordjyske folketingsmedlem, Preben Bang Henriksen, som ryster på hovedet af den konkrete sag, hvor den nordjyske skovbruger har haft usædvanlig stor tålmodighed med Slots- og Kulturstyrelsen. -  Det handler om en aflysning af en tinglysning i den konkrete sag, som har trukket ud, og der må jeg sige, at det, tror jeg, at styrelsen på et hvert advokatkontor kan få hjælp til på fem minutter, siger Preben Bang Henriksen. Helt til grin Det er langt fra første gang, at den nordjyske politikere er ude med riven i forhold til Slots- og Kulturstyrelsen. For en måned siden stod Preben Bang frem med kritik af, at museumsloven er ude af trit med virkeligheden, når der fortsat er sager om landmænd, der bliver bedt om at reetablere gamle diger, der i årevis ikke har været synlige. Baggrunden var, at landmand Hans Jørgen Mikkelsen fra Nørager tilbage i 2002 fjernede en tjørnehæk, som gik tværs mellem to marker nær hans gård, men det skulle ti år senere vise sig, at han ikke bare havde fjernet en tjørnehæk, men et lovbeskyttet dige. Landmanden blev i byretten dømt til at reetablere det usynlige dige i en højde af 20 centimeter. - Det virker helt til grin, sagde Preben Bang Henriksen dengang, og tilføjede, at det desværre er meget karakteristisk for, hvordan museumsloven er kommet helt ud af trit med virkeligheden. Til ministeren - igen Dengang gik han til kulturminister Joy Mogensen (Soc.Dem.) og bad hende tage stilling til den aktuelle praksis omkring dige-retablering i marker. Nu er han klar til endnu en gang at gå til ministeren. - Jeg er nødt til endnu en gang at rette henvendelse til ministeren, for noget tyder på, at der er noget rivende galt i den styrelse, siger det nordjyske folketingsmedlem, Preben Bang Henriksen (Venstre) og fastslår, at der er flere sager fra styrelsen, som han ikke forstår. - Vi har haft en dige-administration som i praksis generer utroligt mange landmænd til ingen verdens nytte hvor man påstår at diger skal reetableres ude i den åbne mark, og vi har haft andre sager inden for byggeri og lignende, hvor vi også kun kan ryste på hovedet.  Jeg er nødt til at have fat i ministeren igen, siger Preben Bang Henriksen.